b"\n_START_ARTICLE_\nBrez naslova\n_START_SECTION_\nOzadje\n_START_PARAGRAPH_\nSkupina Predmestje je nastala leta 1975. S\xc4\x8dasoma je postajala vse bolj popularna in je bila povabljena v oddajo na TV Ljubljana, kjer jih je opazil tonski mojster in lastnik Studia Akademik, Miro Bevc in jih povabil na snemanje v njegov studio, kar se je zgodilo septembra 1976: \xc2\xbbKo smo mi ta koncert odigrali, je on priletel do nas in rekel: 'Fantje, to je fenomenalno. Jaz vam bom dal studio in bom na\xc5\xa1el zalo\xc5\xbenika'. No in takrat je prepri\xc4\x8dal Borisa Kova\xc4\x8di\xc4\x8da, ki je bil takrat \xc5\xa1ef PGP RTB v Ljubljani, da smo potem \xc5\xa1li in pri njem posneli to plo\xc5\xa1\xc4\x8do Brez naslova\xc2\xab. Do snemanja so skupino sestavljali klaviaturist Andrej Pompe, kitarist Peter Gruden, bobnar Janez Hvale in basist Gabrijel Lah, pred snemanjem pa se je zasedbi pridru\xc5\xbeil \xc5\xa1e saksofonist Aleksander Malahovsky. Album je bil posnet, nasnet in zmiksan le v 22. urah.\n_START_SECTION_\nSprejem\n_START_PARAGRAPH_\nSead S. Fetahagi\xc4\x87 je v recenziji za spletni portal Progarchives zapisal: Debitantski album ljubljanske skupine Predmestje je skupaj z debitantskim albumom skupine September, Zadnja avantura reprezentativno delo jazz rocka sredine 70. let v nekdanji Jugoslaviji. /.../ Brez naslova je soliden album predvsem instrumentalnega jazz rocka. Album vsebuje nekaj vokalov kitarista Petra Grudna, ki jih je dobro odpel, njegovo petje pa ni izstopajo\xc4\x8de in je del celotnega instrumentalnega koncepta. Album je sicer bli\xc5\xbeje rocku kot jazzu, na njem pa lahko sli\xc5\xa1imo zelo samozavestne in brezhibne instrumentacije. Obstajajo deli glasbe, ki ne zajemajo le zgodnjih let skupine Camel, ampak tudi skupino The Doors v njihovih najbolj jazzy improvizacijah, kot tudi zgodnje obdobje skupine Chicago. Te\xc5\xbeko je izpostaviti katerokoli skladbo; celotni album je prijeten za poslu\xc5\xa1anje in ko sem ga poslu\xc5\xa1al do konca, sem si ga predvajal \xc5\xa1e enkrat._NEWLINE_Marko Vuksanovi\xc4\x87 je 1. maja 2015 v radijski oddaji Glasbeni navigator o skladbi \xc2\xbbSprehod\xc2\xab\xc2\xa0dejal: \xc2\xbbSkladba 'Sprehod' /.../ je, na nek na\xc4\x8din, tipi\xc4\x8dna za skupine, ki so se takrat imele za bolj progresivne skupine in so hotele v svoj glasbeni izraz vnesti tudi nekoliko ve\xc4\x8d virtuoznosti in pokazat, da znajo dobro igrati svoje instrumente\xc2\xab."